Cele două formații se vor întâlni marți, de la ora 18.00, în manșă unică, în Sala "Radu Voina" din Sighișoara
După o scurtă pauză competițională, prim-divizionara de handbal masculin CSM Bacău revine pe teren. O va face azi, 19 martie, de la ora 18.00, contra Sighișoarei, în deplasare, în cadrul optimilor de finală ale Cupei României ce se dispută în manșă unică. Băcăuanii își doresc accederea în "sferturile" competiției, cu toate că prioritar rămâne parcursul din Liga Zimbrilor, așa cum a remarcat și antrenorul "CSMeilor", Leonard Bibirig:
"Primordial rămâne campionatul, mai ales că duminică vom avea parte de un meci mult mai dificil decât îl anunță clasamentul, cel cu Vasluiul de acasă. Asta nu înseamnă că ne-am deplasat la Sighișoara doar pentru a ne plimba. După cum se știe, Cupa rămâne competiția surprizelor, iar noi ne dorim să fim una din surprizele plăcute. Vrem să ne calificăm, chiar dacă vom avea în față o echipă afată în revenire de formă".
Cu excepția lui Ganchev, care continuă să se resimtă după accidentarea suferită la Timișoara și nu a făcut deplasarea pentru jocul de Cupă, Bibirig dispune de întreg lotul. De altfel, tehnicianul băcăuanilor a anunțat că la partida de azi cu CSM Sighișoara va oferi minute de joc suficiente tuturor jucătorilor.
De partea cealaltă, CSM Sighișoara va încerca să fructifice avantajul terenului propriu, cu atât mai mult cu cât în turul campionatului a reușit marea surpriză de a se impune în fața Bacăului. În plus, de când pe banca tehnică a fost instalat ex-băcăuanul Sandu Iacob, sighișorenii au obținut două victorii importante în tentativa de a evita retrogradarea: 25-24 cu CSM Focșani 2007 și 26-19 cu Universitatea Cluj.
Între aceste două succese s-a intercalat și o înfrângere. Contra cui? Chiar contra Bacăului, în etapa cu numărul 18 din Liga Zimbrilor. Optimile de finală ale Cupei României au debutat luni, atunci când CSM Focșani 2007 a câștigat cu 40-31 (20-12) jocul susținut pe terenul celor de la CSM Oradea.
Grosul partidelor din această fază a competiției va avea loc miercuri, 20 martie: CS Medgidia- CSM București, Politehnica Iași- Dinamo București, Steaua București- CSU din Suceava și Potaissa Turda- CSM Constanța. Confruntarea dintre CSU Politehnica Timișoara și HC Buzău 2012 este programată vineri, 22 martie, pentru ca ultimul joc din "optimi", Minaur Baia Mare- CSM Vaslui să se desfășoare miercurea viitoare, pe 27 martie.